  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Ижкарын Бадӟым Атыкай ож дыръя блокадной Ленинградын улэм Маргарита Коробейниковаез «В честь 80-летия полного освобождения Ленинграда от фашистской блокады» пусэн данъязы. Данъетэз элькун кивалтэтлэн тӧроезлэн воштӥсез Наталья Тойкина сётӥз. Со сярысь улосвыл тӧролэн но кивалтэтлэн пресс-службазы ивортӥз. Маргарита Исааковна Коробейникова вордскиз Ленинградын 1932-тӥ арын 24-тӥ коньывуонэ. Анаеныз но выныныз бадӟым коммунальной квартираысь комнатаын улӥзы. 1942-тӥ арын тулыспалэ анаез но выныз сютэм кулӥзы. Маргаритаез нылпи юртэ басьтӥзы, бӧрысь отысь вань нылпиосты Ладожской ты вылтӥ «улон сюрестӥ» Ярославль улосвылысь Тутаев каре эвакуировать каризы. 1947-тӥ арын нылпи юртын ужасьёс нылашлэсь Москваын семьяеныз улӥсь ӵужапайзэ, анаезлэсь сузэрзэ, шедьтӥзы. Со Маргаритаез дораз басьтӥз.  Москваын нылаш вуриськонъя техникумез йылпумъяз. Сарапулысь вуриськон ужпӧре интыяськиз, отын ик вуоно картэныз тодматскиз. Егитъёс кузпалъяськизы но Ижкаре улыны выжизы. Маргарита Коробейникова «Зангари» огазеяськонын инженер-технолог луыса 40 ар ужаз. 91 аресаз Маргарита Исааковна чырткем но мыло-кыло, со смартфонэз но «визьмо» колонкаез умой тодэ. Солэн кык нылыз, кык внукъёсыз но куинь правнукъёсыз. « Шумпотӥсько Маргарита Исааковналы «В честь 80-летия полного освобождения Ленинграда от фашистской блокады» пусэз сётыны. Маргарита Исааковна кадь адямиос, кин блокада аръёсы улӥз но курадӟонъёс но ыштонъёс пыр ортчиз, озьы ке но, мылкыдзэ ӧз ышты – котькудмы понна, тужгес ик егитъёс понна, адӟем карымон луо » Наталья Тройкина, Удмуртиысь кивалтэтлэн тӧроезлэн воштӥсез Тодэ вайытом, Удмуртиысь 28 ветеранъёс Ленинградэз мозмытонлы 80 ар тырмонэн ӟечкыланъёс но мерлыко тыронъёс басьтозы. Тегъёс: БыдӟымАтыкайож данъетъёс Удмуртия Ижкар  